કાર્ટૂનનું નામ આવતાં જ આપણને નાનાં બાળકો યાદ આવી જાય, કેમ કે કાર્ટૂન એ નાનાં બાળકોનો જ વિષય છે એમ માનવામાં આવે છે. જોકે હવે એ નાનાં બાળકોનો વિષય ન રહેતાં યુવાનોનો વિષય બની ગયો છે, કેમ કે નાનાં બાળકોનાં કપડાંથી લઈને દરેકેદરેક જીવનજરૂરિયાતની વસ્તુ પર દેખાતાં કાર્ટૂન-કૅરૅક્ટર હવે યુવાનોના દિલ પર પણ રાજ કરવા લાગ્યાં છે. આ કાર્ટૂન-કૅરૅક્ટર નાનાં બાળકો સુધી સીમિત ન રહેતાં મોટા લોકોની પણ પહેલી પસંદ બની ગયાં છે. ફૅશન-ડિઝાઇનર તેજલ ટોલિયા કહે છે, ‘હવેના યંગસ્ટર કલમકારી, વેજિટેબલ પ્રિન્ટ અથવા ડિજિટલ પ્રિન્ટ વગેરે પ્રિન્ટથી થાકી ગયા છે. તેમને હવે કંઈક નવું જોઈએ છે. એ નવામાં પણ તેમને નૅચરલ ફીલ કરાવતું હોવું જોઈએ. એટલે આ કાર્ટૂન-પ્રિન્ટ અત્યારે ફૅશનમાં આવી છે.’